SK Úradný vestník Európskej únie C 92/38

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 92/12)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„ARTICHAUT DU ROUSSILLON“

ES č.: FR-PGI-0005-01172 – 5.11.2013

CHZO ( X ) CHOP ( )

1. Názov

„Artichaut du Roussillon“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Skupina 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Artichaut du Roussillon“ je artičoka triedy dvojklíčnolistových čeľade astrovitých rodu Cynara. Pochádza z odrôd Blanc hyérois (nazývaná aj Macao), Calico, Pop Vert, Salambo a Violet VP 45.

Predáva sa výhradne čerstvá a musí spĺňať tieto podmienky:

— zelená alebo fialová farba,

— hlava: — v prípade odrôd Blanc hyérois, Calico, Pop Vert a Salambo guľovitá s týmito rozmermi: — 9 až 11 cm v prípade veľkosti 18, — 11 až 13 cm v prípade veľkosti 15, — nad 13 cm v prípade veľkosti 12, — v prípade odrody Violet VP 45 malá, podlhovastá a kužeľovitá až valcovitá s priemerom 3,5 až 6 cm,

— pevne zovretý centrálny listeň, pričom prvé dva rady zákrovných listov sú len mierne pootvorené,

— jemná chuť,

— poddajná, no pevná a málo vláknitá textúra.

„Artichaut du Roussillon“ nemá kazy s výnimkou veľmi malých povrchových zmien na pokožke zákrovných listov alebo týchto drobných nedostatkov (za predpokladu, že neovplyvňujú celkový vzhľad produktu, kvalitu, trvanlivosť ani prezentovateľnosť v balení):

— drobná nepravidelnosť tvaru,

— mierne poškodenie spôsobené mrazom (praskliny),

— veľmi malé odreniny.

„Artichaut du Roussillon“ sa predáva v debničkách s rozmermi 60 × 40 cm, alebo v balení po 5 kusov (iba v prípade odrody Violet VP 45).

Stonky musia byť orezané čisto a nesmú byť dlhšie než 10 cm (s výnimkou artičok balených vo zväzkoch).

Plody sa zberajú na jar od marca, artičoky odrody Violet VP 45 aj na jeseň.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Pestovanie a zber úrody musia prebiehať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa názov vzťahuje

Po zbere sa artičoky skontrolujú a najneskôr do 24 hodín (v pracovné dni) sa:

— uskladnia v chlade (pri teplote od 4 °C do 10 °C),

— pretriedia, zabalia a odošlú.

Artičoky sa po zabalení zvlhčia, aby dlhšie vydržali čerstvé.

Práve preto interval medzi zberom a odoslaním nesmie prekročiť šesť dní.

Balenia artičok s rozmermi 60 × 40 cm sa zatvárajú tak, že keď ich konečný spotrebiteľ po nákupe otvorí, už ich nemožno opäť zapečatiť.

3.6. Špecifické pravidlá označovania výrobku, na ktorý sa názov vzťahuje

Na každom obale, balíku či predajnej jednotke figuruje:

— názov výrobku „Artichaut du Roussillon“,

— logo CHZO Európskej únie.

4. Stručné vymedzenie zemepisnej oblasti

„Artichaut du Roussillon“ sa pestujú a zberajú v zemepisnej oblasti, ktorá pozostáva z týchto obcí departementu Pyrénées Orientales:

Alénya, Argelès-sur-Mer, Bages, Baho, Banyuls-dels-Aspres, Le Barcarès, Bompas, Bouleternère, Brouilla, Cabestany, Canet-en-Roussillon, Canohès, Claira, Corneilla-del-Vercol, Corneilla-la-Rivière, Elne, Ille-sur-Têt, Latour-Bas-Elne, Llupia, Millas, Montescot, Néfiach, Ortaffa, Palau-del-Vidre, Perpignan, Pézilla-la-Rivière, Pia, Pollestres, Ponteilla, Rivesaltes, Saint-André, Saint-Cyprien, Saint-Estève, Saint-Féliu-d'Amont, Saint-Féliu-d'Avall, Saint-Génis-des-Fontaines, Saint-Hippolyte, Saint-Laurent-de-la-Salanque, Saint-Nazaire, Sainte-Marie, Saleilles, Salses-le-Château, Le Soler, Théza, Thuir, Torreilles, Toulouges, Villelongue-de-la-Salanque, Villeneuve-de-la-Raho, Villeneuve-la-Rivière.

5. Súvislosť so zemepisnou oblasťou

5.1. Špecifickosť zemepisnej oblasti

Prírodné faktory

„Artichaut du Roussillon“ sa pestuje na nížinách regiónu Rousillon. Ide o rozľahlý prírodný amfiteáter obrátený k východnej časti Stredozemného mora. Územie na severe ohraničuje pohorie Corbières, západne výbežky masívu Canigou a na juhu zasa pohorie Albères. Tečú tadiaľto tri rieky: Têt, Tech a Agly.

Pôda je hlboká, prevzdušnená a dobre odvodnená. Má aluviálny charakter, a teda tu prevažuje piesok a íl je slabo zastúpený.

Podnebie je typicky stredomorské s horúcimi a suchými letami, no začiatkom jari a na jeseň sú zrážky vyššie, čo spôsobuje aj vyššiu vlhkosť vzduchu. Zimy sú relatívne mierne.

Vďaka silným vetrom (suchej tramontáne a teplému vlhkému marinu vanúcemu z juhu) na zemepisnú oblasť pestovania „Artichaut du Roussillon“ dopadá slnečný svit vyše 300 dní v roku.

Ľudské faktory

Dlhoročné pestovanie

V Roussillone má pestovanie zeleniny už vyše tisícročnú tradíciu, ako dokazuje zavádzaní sietí kamenných zavlažovacích kanálov už od 11. storočia.

Artičoka sa tu pestovala už v 18. storočí. Produkcia sa však začala naplno rozvíjať až okolo roku 1830.

Špecifické zručnosti

Roussillonskí zeleninári si rokmi dokázali vybudovať a udržať mimoriadne sofistikované pestovateľské zručnosti.

Pri výbere parciel vhodných na pestovanie artičok sa opierajú o analýzu pôdy: obsah ílu by sa mal pohybovať v rozmedzí od 3 % do 20 %, obsah piesku by nemal prevýšiť 80 %, siltu by malo byť pod 75 % a pH nad 6,5.

Okrem toho pestovatelia postupne zaviedli vhodné odrody: v 50. rokoch to bola odroda Violet (neskôr v roku 1970 zaviedli výberovú odrodu VP 45), v 60. rokoch Blanc Hyérois, a napokon v 80.h a 90. rokoch Salambo, Calico a Pop Vert.

Zručnosti sa odrážajú aj v používaní rastlinného materiálu, ktorý si pestovatelia zabezpečujú priamo na hospodárstve (zriedkavejšie ho nakupujú od miestnych dodávateľov, no iba v prípade piatich až desiatich percent produkcie), kde ho potom rozmnožujú, čím prispievajú k udržaniu želaných vlastností odrôd.

Artičoky sa vysádzajú v hriadkach (v radoch vyvýšenej zeminy), aby voda lepšie odtekala a rastliny boli chránené pred chladom a vetrom.

Pestovateľ zavlažovanie upravuje tak, aby artičoky mali dostatok vody a rástli pravidelne. Zber sa vykonáva ručne.

Pestovateľské zručnosti spočívajú aj v dodržiavaní zvyklostí pri predaji spotrebiteľom: fialové artičoky sa predávajú vo zväzkoch.

5.2. Špecifickosť výrobku

„Artichaut du Roussillon“ sa vyznačuje pevne zovretým listeňom, ktorý svedčí o čerstvosti a dobrej trvanlivosti.

Z organoleptického hľadiska má poddajnú štruktúru a jemnú chuť. Textúra je pevná a málo vláknitá. Tieto vlastnosti umožňujú konzumáciu v surovom stave a prispievajú k obľube medzi spotrebiteľmi.

„Artichaut du Roussillon“ navyše dozrieva skoro, a tak je na jar medzi prvými artičokami na trhu.

5.3. Príčinná súvislosť medzi zemepisnou oblasťou a špecifickou akosťou, povesťou alebo inou vlastnosťou výrobku

„Artichaut du Roussillon“ má vďaka svojej kvalite skvelú povesť.

Klimatické a pôdne podmienky predurčujú rousillonskú nížinu na pestovanie artičok.

Keďže podnebie je mierne a slnečného svitu nadostač, plody dozrievajú skoro, a vďaka miernym zimám rastliny pri klíčení príliš neohrozuje mráz. Aj dostatok svetla ovplyvňuje životný cyklus rastliny a jemnú chuť „Artichaut du Roussillon“.

Pestovatelia používajú pôdu, ktorá je vzdušná, hlboká a má nízky obsah ílu, a tak umožňuje výborné odvodňovanie, čo je pri pestovaní artičok nevyhnutný predpoklad, lebo sú citlivé na prebytočnú vlhkosť.

Odrody používané na pestovanie „Artichaut du Roussillon“ sa dobre prispôsobili miestnemu podnebiu. Preto možno plody zberať v období, keď je vlhkosť najpriaznivejšia, aby zostali pevne zovreté, čo im zaručuje dobrú trvanlivosť.

Ručná výsadba v hriadkach spolu s tradičným postupom prihŕňania zeminy umožňuje, aby sa rastliny dobre zakorenili a boli chránené pred vetrom. Primerané a pravidelné dodávky vody, ktoré sa zaisťujú jednak zavlažovaním a jednak veľmi hlbokým zakorenením (až niekoľko metrov), prispievajú k trvalému, ničím nerušenému rastu, čo je dôležité, aby sa zamedzilo drevnateniu a artičoky boli pevné, no zároveň poddajné a mierne vláknité. Tieto vlastnosti svedčia o ich kvalite a umožňujú, aby sa konzumovali surové.

Výlučne ručný zber zaručuje ochranu špecifických vlastností výrobku, ako aj zachovanie tradičnej konzumácie plodov odrody Violet (predaj vo zväzkoch, tzv. „poivrade“).

Povesť „Artichaut du Roussillon“ má korene už na začiatku 19. storočia, odkiaľ pochádzajú zmienky o „poivrade“.

Perpignanskí záhradníci už vtedy získavali za svoju úrodu mnohé ocenenia, „čo je dôkazom vyššej kvality roussillonských artičok oproti podobným plodom z juhu Francúzska“ (A. Siau, Rapport de l’industrie maraîchère des Pyrénées-Orientales, 1856).

Produkt je obľúbený aj vo francúzsko-katalánskej gastronómii, ako naznačuje napríklad tradičný receptár E. Comelada L’artichaut, l’or vert du Roussillon (2006).

Okrem toho sa v regióne už takmer 15 rokov vždy 1. mája konajú artičokové slávnosti, ktoré sú vždy veľmi očakávanou udalosťou. Desaťkilometrový „artičokový beh“ po miestnom vidieku sa vo Francúzsku stal jednou z kvalifikačných skúšok na bežecké preteky mimo štadiónu. Artičoky prepožičali meno aj názvom mnohých štvrtí v obciach tejto zemepisnej oblasti (napríklad lokalite Carxofe v obci Villelongue-de-la-Salanque, čo znamená artičoka).

„Artichaut du Roussillon“ navyše často oslavuje miestna i odborná tlač. Katalánsky šéfkuchár slávnej reštaurácie Les Buttes Chaumont v Paríži odporúča na prebudenie chuťových pohárikov silný vývar z dusených artičok (Indépendant, 2011). V článku Cultiver sa différence zasa Jean Harzig zdôrazňuje, že „tento výrobok je na trhu obľúbený a netrpezlivo očakávaný“ (Vegetable, 2008).

Odkaz na uverejnenie špecifikácie

(článok 6 ods. 1 druhý pododsek uvedeného nariadenia)

https://www.inao.gouv.fr/fichier/CDCIGPArtichautduRoussillonV1.pdf

(1) Ú. v. EÚ L 343, 14.12.2012, s. 1.